Zitationshinweis: 
Katrin Moeller und Andreas Müller: Transkription der Quellen: Nr. 39, Swarten, Anneke, Urgicht Rostock 1584, in: Katrin Moeller / Andreas Müller / Anne Purschwitz: Rostocker Urgichten des 16. Jahrhunderts in Fällen von Zauberei und Hexerei. Digitale Methoden und Lehrkonzepte auf der Testbank (https://opendata.uni-halle.de/handle/1981185920/13873), herausgegeben vom Historischen Datenzentrum Sachsen-Anhalt, Halle 2019, DOI: http://dx.doi.org/10.25673/13801.

Urgicht Anneke Swartten 1584
p. 338v
Veneris 11. Sep(tembris) Anno (15)84                     
Bekendtnus
Anneke Swartten Weiland 
Arndt Wichmans widtwe
[39-01] 1. Bekandt, Das Jhr in Pommern Catharin Witten ſo 
verbrandt worden vngefer vor 10. Jahren 
Allererſt Zeubern gelehret Zum Stralſund in 
ihrem Keller in der Molenſtraße, vnd hette 
ihr ein Dufel Zugewieſen Beeltzebub genandt 
[39-02] 2. Bekandt, Das die verbrante Pötesche hette ihr 
ferner Zeubern geleret vor 2. Jaren, vnd 
hette ihr ein eigen Teufel Zugeweiſen, hette 
Jochim Berneman gehieſen, der wer geſtalt 
geweſen Alß ein Alt vierſchaten kerl, vnd 
Jhr gefraget was ſie machede, vnd ob ſie wolde 
ſeine weſen mit liff vnd Seele, Drauff ſie 
Ja geſaget, Sie wolte ſeine weſen, in ſei =
nem namen eßen vnd trincken, vnd alles 
was ſie thete, Das wolte ſie in ſeinem na =
men thun, Dagegen wolte hie ihr gelt 
vnd guet bringen, vnd Er wuſte wol wor 
erß nhemen wolte, 
[39-03] 3. Bekandt, Daß des Blinden Mutter ſo auch 
gebrandt Zurſelbigen Zeit Auf ein Donner =
tag Abend in der Pöteſchen Keller ihr auch die 
ſelbig Kunſt vnd wo ſie göthe machen ſolte 
geleret, vnd Jhrein eigen Düfel Zugeweiſen 
Briſebar gehießen wer ein Furſt geweiſen 
vnd ſie hette beiden die handt drauff ge =
geben, Das ſie wolte Jhr eigen weſen, 
[39-04] 4. Bekandt, Das Berneman bei ſie gelegen 
p. 339r

vnd wer kalt geweſen Als ein Jß vnd die 
Natur auch 
[39-05] 5. Bekandt, Das ſie den Satanas Auf ein Donnertag 
Abend gebadet, vnd die Pötesche hette das waßer 
geholet in Aller Dufel nahmen gegen den 
Strom, vnd hettes in ein Grapen warm ge =
machet, vnd ſie hette ihne gebadet in einer 
Balÿen, vnd der eine fuß wer als ein 
Pferdefuß geweſen 
[39-06] 6. Bekandt, Das ihr der Satanas ſchlangen vnd 
ſchnaken vnd witte ſchnaken vnd böſe Poggen 
gebracht, die hette ſie in ein vnbenutteden 
Poth gethan vnd ein Stunde ſieden laßen in 
Aller + namen, Vnd mit dem Bade 
waßer vermenget, 
[39-07] 7. Bekandt, Das ſie Trinen einem Weibe ſo 
ein Boßman hette vnd vnter Sperlinck 
wonette, kranck im Koppe geweſen 
vnd ob ſie ihr wol in der erſte truncke 
gegeben, vnd ihr Ma ihr Zugeſagt dauor 
Zugeben Alles was ſie haben wolle, Aber 
Als ehr ſolchs nicht gethan, Do hette ſie Jhr 
ein goeth gegoßen vor 5. wochen auf ein 
Donnertag Abend in Aller + namen 
Das Er die Satanas Knicken vnd ſtoß(en) 
ſolten, vnd das ſie verquinen ſolte, 
[39-08] 8. Bekandt, Das Claus des wechters frawe ſie 
fordern laßen, vnd ſie in des Haken Hinrich 
Sulſtorpes hauſe gebracht das ſie ſolte d(en) 
Hakeschen truncke geben 
[39-09] 9. Bekandt, Das ſie Hinrich Sulſtorpes frawe(n) 
p. 339v

ein goeth gegoßen in vergangenen Wintter Auf 
ein Donnertag Abend in Aller † namen 
Das ſie dauon ſterben ſolte, wuſte aber nicht 
who Das ſolchs nicht geſcheen, Ob es der Dufel 
nicht thun, oder ob es vnſer her Gott nicht 
haben wollen. Vrſache, Das ſie ihr nichts guets 
gegonnet, Sondern geflocket, den der Sa =
tanas Jhr ſolchs berichtet, Vnd Claus des 
wechters weib hette ſie dahin gebracht 
vnd Jhr auch berichtet wen ſie daruor 
vbergangen, Das die Hakeſche ihr den nach 
geſcholden, 
[39-10] 10. Bekandt, Das die Dufel ſie nicht wegk laßen 
wollen, Do die ander Weiber gebrandt 
worden, Den Er geſagt wo ſie wegk ginge 
ſo wolte hie ihr den halß entzwei brech(en) 
vnd hette ferner geſagt, Er wolte Jhr woll 
helffen, wen ſie wolte ſeine Pleiben, So 
wolte hie ihr den Hals entzwei brechen
Do hette ſie nein geſagt, Jch wil lieber ſterben 
[39-11] 11. Bekandt, Das ſie ihrer Landtmanſchen Catharin vnter 
dem Boddicker in der Snickmans Straßen in den 
vorgangen wintter durch des blinden mutter 
auch ein goeth vor die thur gießen laßen 
Das dieſelbig(e) ſolte kranck werden, Vr =
sache, Das ſie Jhr nicht guet geweſen, Son =
dern geflöcket Sie aber kündte nicht wiß(en) 
wie es gekommen das es nicht gewercket 
fellichte wer ſie nicht drüber gangen, 
[39-12] 12. Bekandt, Das ſie in ihrem Gadesnahmen Zur Bicht 
vnd Sacrament gegangen vnd auch also emp=

p. 340r

fangen, Vnd ſie hette do nicht an vnsern hern 
Got, ſondern an den Dufel gleubet, Vnd 
der Satanas wer ſo lange in ihrem Keller 
geplieben, vnd wen ſie wieder gekommen 
So hette hie Jhr gefraget, haſtu nhun da =
hin geweſen, haſtu es gemachet, als ich 
es dirs gehießen, Drauff ſie Ja geſaget 
Jch habe es in deinem nahmen an Pfang(en) 
Er wieder geſagt es wer gutt, vnd wen 
ſie gleich in die Kirche recht gegen dem 
Predigſtul geſtanden, so hette ſie doch 
nicht auff Gots, ſondern deſ Du =
fels wort gedencken mußen, 
[39-13] 13. Bekandt, Das ſie einmal auf Blocksberg ge =
weſen Jn S.(ankt) Wolbrechts nacht, vnd ſie 
wer in ihrem Keller Auf ein weißen Zegen 
buck ſitzen ghan, vnd der Satanas hette 
ihr in ein vmbenutteten Poth ſchwartz zeugk 
gebracht, Damit hette ſie ſich geſchmiret 
vnd geſaget Auf vnd dauon vnd nir =
gens Ahn, vnd ehr hette ſie mit beiden 
Krucken dahin gefuhret, vmb den Berg 
ginge ein Dick vmbhere dar wer grau 
waßer in vnd dar flöße ein Krone drauf 
Aber es wer nhur des Dufels trog, hetten 
auff holtzen bencken geſeßen, von ſolchen 
tiſchen hetten ſie gegeßen, vnd ſie hette bei Jochim 
Benneman geſeßen vnd Briſebar hette mit vmb 
gegangen Alß ein Schaffer, hette en Sundischk 
vnd Roſtocker Bier getruncken, die Dufel 
p. 340v

hetten gekochet vnd das eßen aufgetragen, nach 
eßen hetten ſie gebadet in der Tufel nahmen 
gedancket vnd geſagt Dufel mein Gott 
vnd vatter, vnd dir vmb gangen hetten den 
weibern gedancket vnd geſagt Jhr Alten 
Huren ſeidt Alzuviele, Wir mußen euch 
mehrenteils vns quith machen, vnd alß 
ſie getantzet wen dar ein Alt blindt 
dick weib geweſen, die hette nicht tantz(en) 
konnen, Die hetten die Tuffel auf den 
Kopff geſetzet, vnd Jhr ein Beſen ſtehel 
zwiſchen die beine geſtochen, vnd ob in 
dem beſen hetten ſie 3. Lichte einge =
ſetzt die gebrandt, Dar hetten die Andern 
vmb hero getantzet, Vnd ſie hette Auch 
tantzen ſollen Aber nicht, gekundt, Do 
hette ſie auch mußen mit Krucken vmb hero 
gehen, vnd Er hette ſie dal geſtürtzet, 
Do hette Er geſagt du ſolſt nhu ber =
nen, Das dicke weib ſo aus dem glad(en) 
Ale gebrandt, hette geſpielet auf der Harpe 
[39-14] 14. Bekandt, Das Jhr der Satanas nhur weinig 
brodt vnd geldt nicht bauen 6. ſch(illing) l(u)b(e)s(ch)ge =
bracht, Sie aber hette es nicht gewuſt 
wor ers gekregen, 
[39-15] 15. Bekandt, Das ſie Zum Stralſund auf begeren 
des Dufels vnd des Sündeſchen weibes 
Zuweiſung, ſich in der erſt nicht ergeben 
wollen, Do hette Sie ihr die beiden fuße 
ſo krum geböget, Das ſie nhun ſindt der zeit 
p. 341r

hero mußen auf den Krucken hengen, Aber 
demnach Auf Anreizung des Andern Weibes 
hette ſie ſich Jhm mit leib vnd ſeele ergeben 
Darnach hette der Satanas geſagt, Das 
muchteſtu wol ee gethan haben, so hetteſtu 
deine geſundtheit behalten. 
[39-16] 16. Bekandt, Das ſie Geseke Willowen zum Stral =
sund in der Fiſcheſtraßen mit dem Andern 
weib ein goeth vor die thur gegoßen auf 
ein Donnertag Abend in Aller + na =
men, Das ſie er Vichen ein Knochen ent =
zweigebrochen, Darnach wer ſie kranck 
von Heuede geworden, Vrſache, dieſe frawe 
hette diß vnd das Ander weib daſelbſt 
do ſie vor Jhre thur vor vber gangen vor ein 
Zeubererſche geſcholden 
[39-17] 17. Bekandt, das ſie zum Stralſund ein Jungen ge =
hinrich genandt dabei ſie auch gelegen, Der 
hette auch mit dem Dufel wißen vmb zu =
gehende vnd geſtohlen vnd ihr ſolchs zuge =
bracht, vnd ſie hettes vorkaufft, vnd die 
Helffte geldes hette ſie behalten, Druber 
wer ſie eingeſetzet, vnd der Stadt Stral =
ſund vorwiesen worden, Dieſer Junge wer 
darnach zu Ribnitze Alß ehr dar wollen 
Auf der Linien fliehen gehencket worden, 
[39-18] Bekandt, das ſie von ihrem Eheman Hans Swarten 
Do abgekommen, Vnd ſie wer do nach Rostock 
bei dem stocke gegangen, vnd hette ſich 
sinthero des beddelns, vnd das ſie ge=

p. 341v

ſegenet vnd trunke gegeben ernehret, 
[39-19] 18. Bekandt, wen ſie den Leuten den halſt in den 
Haken getogen ſo hette ſie geſagt, Jch ziehe 
Dich den Halß in den Haken, Das dich die 
Dufel nicht nake, in namen des Vatters 
Sons vnd des Heiligen Geistes Amen 
[39-20] 19. Bekandt, das ſie ihrer Swegerſchen Margretha 
Raÿeschen zu Lubeck im Keller nedder deme 
fleiſchk houwer dhor durch den Satanas Joachim 
Berfwman vngefer vor 9. Jahren Auch ein goeth 
vor die thur gegoßen dauon ſie geſtorben, Vnd 
d(er) Satanas hette Jhr damaln 3 R(eichstaler) ſo ehr da =
ſelbſt der frawen geſtolen mitgebracht, Vr =
ſache das ſie Jhr nicht Recht wollen Erbſchich =
tung thun wegen ihrers verſtorbenen Vat =
ters halbbruder, den ſie zur ehe ge =
habt 
[39-21] 20. Bekandt, Das ſie mit der Pöteſchen vnd des Blinden 
mutter vngefer vor 19. wochen 3 Dufel geba =
det in der Pöteſchen Keller in der Ballÿen, Vnd 
hette ſie hingewiſen, Das ſie geldt holen muß(en) 
der Peterſchen Jhr hette 3 R(eichstaler) Des Andern Weibs 
Jhr 8 sch(illing) vnd Jhr Satanas hette ihr 6 sch(illing) ge =
Bracht 
[39-22] 21. Bekandt, Wen ſie vor den thuren gebetelt vnd nicht 
gekregen, ſo hette ſie geſlocket vnd den Dufel dar =
nach dahin gewiſen, Das Er dar was holen vnd 
ſtelen mußen, 
[39-23] 22. Bekandt, Das ſie den tod wol vordient er ſie hir ge =
kommen vnd bethe nur vnſer her Got, Das Er muchte 
ihr die ſunde vergeben, Vnd ein ſelig ſtunde verlieh(en) 
[39-24] Lunæ 14 sep(tembris) A(nno) (15)84
Jſt dies weib der vorgeleſenen Bekendtnus durch =
aus geſtendig geweſen, Jm Perſonlicher gegen=

p. 342r

warth der Erbarn vnd furnehmen Leuin 
Rikens Claus Beſelins, Cersten Hilffers 
Meiſter Hans von Deuenters 
vnd Peter Wegener, 
[39-25] Veneris 18 Sep(tembris) Anno (15)84
Jſt dieß weib mit dem fewr 
vom leben Zum tode 
gerichtet worden